Ľudovít Cvetler

Ľudovít Cvetler (* 17. september 1938, Bernolákovo) je bývalý slovenský futbalista a reprezentant Československa.
Klubová kariéra.
V roku 1960 prišiel do Slovana Bratislava z Bernolákova. V československej lige debutoval 6. marca 1960 v zápase proti Rudej hvězde Brno (2:0) , prvý ligový gól strelil 17. apríla 1960 proti Dukle Praha (2:1). V belasom drese pôsobil desať sezón, nikdy však nezískal majstrovský titul. Slovan bol v Cvetlerovej ére päťkrát vicemajstrom. V sezóne 1959/60 zaostal o dva body za prekvapujúcim majstrom Spartakom Hradcom Králové, 1963/64 za Duklou Praha tak isto o dva body. Dvakrát bol najlepším strelcom mužstva, v sezónach 1962/63 (11 gólov) a 1963/64 spolu s Jozefom Obertom (obaja 9 gólov).
Trikrát vyhral so Slovanom Česko-slovenský pohár, čo znamenalo trojnásobnú účasť v Pohári víťazov pohárov s bilanciou 16 zápasov, tri góly. Popri presných zásahoch do siete Tottenhamu Hotspur a HPS Helsinki strelil najdôležitejší gól svojej kariéry 21. mája 1969 v Bazileji. Vo finále Pohára víťazov pohárov 1969 proti FC Barcelona skóroval už v 45. sekunde , bol to jeden z najrýchlejších gólov vo finálových zápasoch európskych pohárov. Slovan po víťazstve 3:2 nad španielskym veľkoklubom získal najcennejšiu trofej vo svojej histórii, ako jediný klub z Československa dokázal vyhrať niektorý z európskych pohárov.
Cvetler často strieľal dôležité góly na medzinárodnej scéne. V roku 1968 vyhral Slovan letnú pohárovú súťaž Interpohár, v skupine dokázal dvakrát poraziť bundesligový Hamburger SV 1:0 doma (gól Cvetler) a 5:4 vonku (Cvetler dva góly) . V januári 1969 Slovan porazil na turnaji "Copa de Oro" v argentínskom Mar del Plata najlepší klubový tím sveta, víťaza Interkontinentálneho pohára Estudiantes 2:1, Cvetler skóroval v 4. minúte .
Po triumfe v PVP prestúpil Cvetler do belgickej ligy, do majstrovského tímu Standard Liège, kde pôsobil tri sezóny. Dokázal sa presadiť v mužstve, v ktorom bolo sedem reprezentantov Belgicka, legionári Milan Galič, Silvester Takač z Juhoslávie či nemecký kanonier Erwin Kostedde. V súťaži debutoval 6. septembra 1969 proti Beerschotu (0:3), prvý gól strelil v 14. kole Waregemu pri víťazstve 2:0. V sezóne 1969/70 prispel k obhajobe titulu, nastúpil v 16 zápasoch. V nasledujúcej sezóne 1970/71 keď Standard skompletizoval majstrovský hetrik, odohral Cvetler 23 zápasov a strelil štyri góly. Najviac sa mu strelecky darilo v ročníku 1971/72, s 11 gólmi bol druhým najlepším strelcom mužstva za Juhoslovanom Takačom (12 gólov), umiestnil sa v desiatke najlepších strelcov ligy. Po 15. kole bol s 8 gólmi tretí v tabuľke strelcov, po 22. kole sa delil o 4.-5. miesto s Paulom Van Himstom, najlepším belgickým futbalistom tohto obdobia. Standard obsadil v lige tretie miesto, vo finále Belgického pohára podľahol Anderlechtu Brusel 0:1.
V Európskom pohári majstrov si počas troch sezón pripísal 11 štartov, v ktorých strelil tri góly. Standard postúpil dvakrát do štvrťfinále súťaže. V sezóne 1969/70 vyradili Real Madrid po výsledkoch 1:0 a 3:2 , keď Cvetler nastúpil v oboch zápasoch , vo štvrťfinále však nestačili na Leeds United. V ročníku 1971/72 bol ich súperom vo štvrťfinále Inter Miláno, po výsledkoch 0:1 a 2:1 (Cvetler strelil prvý gól) postúpili do semifinále Milánčania len vďaka gólu na ihrisku súpera.
Po troch rokoch v zahraničí sa na jeseň 1972 vrátil do česko-slovenskej ligy, jeden a pol sezóny obliekal dres Zbrojovky Brno, ktorej vypadol pre ochorenie kanonier Karel Kroupa . Návrat na domáce trávniky absolvoval 21. októbra 1972 v moravskom derby s Baníkom Ostrava (1:1), posledný ligový zápas odohral proti tomu istému súperovi 8. októbra 1973. V brnenskom mužstve mu pribudlo do štatistík 26 ligových štartov a päť gólov. Celkom odohral v najvyššej ligovej súťaži 257 zápasov, strelil 59 gólov.
Reprezentačná kariéra.
Cvetler reprezentoval už v kategórii dorastu, v roku 1957 na Turnaji UEFA (predchodca ME hráčov do 19 rokov) jeho góly proti Francúzsku (3:2) a Belgicku (2:0) nestačili na postup zo skupiny . V olympijskom mužstve odohral sedem zápasov, bol členom strieborného tímu na OH 1964 v Tokiu. Na olympijskom turnaji nastúpil v stretnutí so Zjednotenou arabskou republikou, k víťazstvu 5:1 prispel gólom .
V A-mužstve odohral v roku 1964 dva zápasy, debutoval 11. apríla vo Florencii proti Taliansku (0:0) , druhý štart si pripísal 17. mája v Prahe proti Juhoslávii (2:3), v tomto stretnutí však bolo poverené reprezentáciou olympijské mužstvo .
Úspechy.
Reprezentačné
Klubové
Individuálne